Keskerakond kavatseb muuta oma põhikirja nii, et kriminaalkaristusega liikmeid ei visata enam automaatselt parteist välja.

Keskerakonna aseesimees Kadri Simson ütles Eesti Päevalehele, et erakonnast väljaarvamise punktides suuri muudatusi ei tule, kuid edaspidi hakkab kriminaalkaristusega liikme väljaarvamist otsustama erakonna juhatus.

"Keskerakonna juhatus võib oma motiveeritud otsusega arvata liikme erakonnast välja, kui erakonna liikme kriminaalasjas on jõustunud süüdimõistev kohtuotsus," tutvustas Simson uut sõnastust.

Seni arvati kriminaalkaristuse saanud liige parteist automaatselt välja.

Praegu on kriminaalasjas lõpliku kohtuotsuse ootel keskerakondlastest riigikogulased Priit Toobal ja Lauri Laasi ning kriminaaluurimise all on Keskerakonna esimees Edgar Savisaar.